 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי- אב"ד

רס"ן דניאל יפרח- שופט

סרן משה מקמל - שופט

**בעניין: התובע הצבאי (ע"י ב"כ, סגן רואי נחום)**

**נגד**

**הנאשם: ח/XXX רב"ט ס' ב' ש' (ע"י ב"כ, עו"ד עמנואל טראץ)**

**הכרעת-דין**

על פי הודאתו, מורשע הנאשם בעבירה של הוצאת נשק מרשות הצבא, לפי סעיף 78 לחוק השיפוט הצבאי התשט"ו-1955 ובעבירות בנשק (סחר) לפי סעיף 144(ב2) לחוק העונשין, התשל"ז-1977 בהתאם לכתב האישום המתוקן ולפרטים הנוספים.

**ניתנה היום, ז' באב התשפ"ג, 25.07.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר-דין**

הנאשם הורשע על פי הודאתו, במסגרת הסדר טיעון, בכתב אישום מתוקן, בעבירה של הוצאת נשק מרשות הצבא ובעבירות בנשק (סחר).

על פי כתב האישום המתוקן, בין חודש אפריל 2022 לחודש אוקטובר 2022 שירת הנאשם בחיל ההנדסה הקרבית במסגרת קורס להכשרת לוחמים ובשל כך ניתנה לו גישה לחומרי נפץ. במסגרת שבוע המטווחים בהכשרה נטל הנאשם לרשותו חומר נפץ מרסק במשקל 509.93 גרם נטו (להלן: לבנת החבלה) וכן חומר נפץ מרסק מסוג "ציקלוניט" במשקל 75.23 גרם נטו (להלן: חומר הנפץ). אחר כך, הוציאם משטח האש והניחם בחדרו ביחידה. בהמשך, הוציא את לבנת החבלה וחומר הנפץ מרשות הצבא ואחסנם במגירה בחדר בביתו. הנאשם החזיר את לבנת החבלה וחומר הנפץ ליחידה זמן מה לאחר מכן, אך כחודשיים לאחר מכן הוציאם בשנית והעבירם לארון נעול בביתו ומשם, בחלוף פרק זמן נוסף, העבירם לביתה של חיילת אחרת, שם אחסן אותם בארון בביתה בתוך שקית שחורה.

במהלך התקופה שבה הוציא הנאשם את לבנת החבלה וחומר הנפץ מיחידתו שיתף הנאשם בכך את טור' ע' שנטל עמו חלק בהכשרה. טור' ע' עדכן את האזרח שאול על הימצאות לבנת החבלה וחומר הנפץ ברשותו של הנאשם. בהמשך, בחודש דצמבר 2022 ביקש האזרח מטור' ע' כי יבדוק עם הנאשם אפשרות לרכישת לבנת החבלה וטור' ע' עשה כן. לאחר מס' פניות, נעתר הנאשם לבקשתו של טור' ע'. במסגרת השיח, סוכם כי לבנת החבלה וחומר הנפץ יימכרו תמורת סך של 5,000 שקלים. השניים הוסיפו לשוחח על אופן ביצוע העסקה ומועדים אפשריים לביצועה, ולבסוף סיכמו השניים להיפגש ביום 23 בדצמבר 2022 לצורך ביצוע העסקה וסיכמו כי לבנת החבלה וחומר הנפץ יימכרו תמורת 2,000 שקלים.

במועד שנקבע, ביום 23 בדצמבר 2023 נפגשו טור' ע' והנאשם בעיר תל אביב, הנאשם העביר לטור' ע' את לבנת החבלה וחומר הנפץ בתוך השקית השחורה וקיבל לידיו מטור' ע' סך של 2,000 שקלים במזומן.

מן הפרטים הנוספים עלה כי הנאשם התגייס לצה"ל בחודש אפריל 2022 ושירת עד למעצרו כטכנאי בגדוד הנדסה. חקירתו החלה בעקבות מידע מודיעיני שהחשידו בהוצאת אמל"ח מרשות הצבא. במהלך חקירתו הודה הנאשם בכלל המיוחס לו. כלל האמל"ח שהוצא על ידי הנאשם נתפס במסגרת חקירתו והושב לרשות הצבא.

הצדדים עתרו במשותף להשית על הנאשם עונש מאסר בפועל בן 45 חודשים לצד עונשי מאסר מותנה, הורדה בדרגה וקנס כספי. במסגרת הסדר הטיעון, שגובש בהליך גישור ממושך, שקלו הצדדים את חומרתן הרבה של העבירות, נסיבות ביצוען והסיכון הכרוך בצידן. כמו כן, נשקלה הפגיעה בכשירות הצבא והמעילה באמון מצד הנאשם בעת שניצל נגישותו לאמל"ח לצורך הוצאת הנשק מרשות הצבא. מנגד, שקלו הצדדים שיקולים ראייתיים הנוגעים לטיב האמל"ח שהוצא, נטילת האחריות המיידית והמלאה של הנאשם לכל אורך חקירתו ובפני בית דין, בניגוד למעורבים אחרים בפרשה, באופן שהביא לחיסכון ניכר בזמן שיפוטי. עוד שקלו הצדדים את נסיבותיו המורכבות של הנאשם מבית, כנלמד מראיות ההגנה, הן על רקע מצבו הנפשי (ס/1), הן לאור מצבו הבריאותי (ס/2) והן בשל נסיבותיו האישיות (ס/3).

הנאשם בדברו האחרון הביע צער וחרטה על מעשיו. הוא ציין כי הוא מבקש לרצות את עונשו ולשוב למסלול חיים נורמטיבי.

העבירות שבהן הורשע הנאשם הן מהחמורות שנקבעו בספר החוקים. עבירות של הוצאת נשק מרשות הצבא וסחר בו טומנות בחובן סיכון עצום לביטחון הציבור ושלומו. הפסיקה עמדה על הסיכון הרב הנשקף מהגעת נשק ואמצעי לחימה לידיים פליליות או עוינות. כך נקבע בפסיקת בית המשפט העליון כי –

"נוכח היקפן המתרחב של עבירות המבוצעות בנשק בכלל וסחר בנשק בפרט, וזמינותו המדאיגה של נשק בלתי חוקי במחוזותינו, התעורר הצורך להחמיר בעונשי המאסר המוטלים בעבירות אלה. אכן, "התגלגלותם" של כלי נשק מיד ליד ללא פיקוח עלול להוביל להגעתם בדרך לא דרך לגורמים פליליים ועוינים. אין לדעת מה יעלה בגורלם של כלי נשק אלה ולאילו תוצאות הרסניות יובילו – בסכסוך ברחוב, בקטטה בין ניצים ואף בתוך המשפחה פנימה. הסכנה הנשקפת לציבור כתוצאה מעבירות אלה, לצד הממדים שאליהם הגיעו, מחייבים לתת ביטוי הולם וכבד משקל להגנה על הערך החברתי שנפגע כתוצאה מפעילות עבריינית זאת, הגנה על שלום הציבור מפני פגיעות בגוף או בנפש, ולהחמיר את עונשי המאסר המוטלים בגין פעילות עבריינית זאת, בהדרגה" (ע"פ 1323/13 **חסן נ' מדינת ישראל** (ניתן ביום 5.6.2013); כן ראו: ע/5,6/22 **סמל ישראל נ' התובע הצבאי הראשי** (2022)).

חומרתן היתירה של עבירות הקשורות בנשק מתחדדת בשנים האחרונות שבהן, לדאבוננו, הפכו עבירות אלו לחזון נפרץ והעיסוק בנשק ובאמל"ח בידי מי שאינם מורשים לכך הולך וגובר ותוצאותיו קשות. עיסוק מעין זה הוביל לפגיעה ברכוש, בגוף ואף בחיי אדם. בשל כך, ראה המחוקק לקבוע עונש מזערי לעבירות בנשק. ההחמרה בענישה בגין עבירות הקשורות בנשק מתחייבת אפוא לא רק לאור מהותן של העבירות והסיכון הכרוך בהן אלא אף מטעמי הרתעה והצורך לשרש את מכת העבירות בנשק. שומה על בתי הדין לשדר מסר חד ובהיר שמשמעו כי תופעה פסולה ומסוכנת זו יש להוקיע. הוקעה המתאפשרת באמצעות ענישה הולמת, מרתיעה ומכבידה.

אין צורך להרחיב על אודות הסיכון הגלום בהוצאת לבנת חבלה וחומר נפץ מרשות הצבא. המדובר באמל"ח מסוכן שאף שלא הובררה מידת נפיצותו במתכונת שבה הוצא, הרי שהעברתו ממקום למקום ולבסוף סחר בו יצרה סיכון בכוח לפגיעה בגוף ובנפש. בענייננו, נלווית למעשים גם פגיעה חריפה במשמעת הצבא ומעילה באמון שניתן בנאשם מצד מפקדיו כמשרת צה"ל ביחידה לוחמת ובמסגרת הכשרת לוחמים. לאור כלל האמור, ראויים המעשים לענישה משמעותית וממושכת.

מנגד, לא נעלמו מעינינו הנסיבות המקלות. הן אלו הנוגעות לטיב האמל"ח בתצורה שבה הוצא, והן אלו הנוגעות לצמצום הסיכון הפוטנציאלי שעה שהאמל"ח הושב לרשות הצבא. עוד שקלנו את חרטתו הכנה של הנאשם המשתקפת מנטילת האחריות המיידית ושיתוף הפעולה בחקירה ואשר הובעה גם בפנינו וניכר כי הייתה כנה. התרשמנו כי המעשים שבהם הורשע הנאשם אינם מאפיינים אותו ולעניין זה שקלנו גם את עברו הפלילי הנקי ואת עברו המשמעתי הדל שהינו כמעט ללא רבב.

על יסוד כלל האמור ובראי החיסכון הניכר בזמן השיפוטי ונסיבותיו האישיות המורכבות של הנאשם, הן אלו הנוגעות למצבו הנפשי והן אלו הנוגעות למצבו המשפחתי, ראינו לאמץ את הסכמת הצדדים.

עוד סברנו כי יש בתמהיל הענישה המוצע הכולל פרט לתקופת מאסר בפועל שאינה מבוטלת גם רכיבי ענישה מותנים צופים פני עתיד וקנס כספי ניכר ביחס ליכולותיו של הנאשם, כדי ליצור תמהיל ענישה ההולם את נסיבות המקרה בכללותן.

**על הנאשם נגזרים, אפוא, העונשים הבאים:**

1. **ארבעים וחמישה (45) חודשי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שמונה עשר (18) חודשים למשך שלוש (3) שנים לבל יעבור עבירות בנשק.**
3. **עונש מאסר מותנה בן שניים עשר (12) חודשים למשך שנתיים (2) לבל יעבור עבירה שעניינה הוצאת נשק מרשות הצבא.**
4. **קנס בסך עשרת אלפים (10,000)  ₪ אשר ישולם על ידי הנאשם בעשרה (10) תשלומים שווים, חודשיים ועוקבים, החל מיום 01.09.2023 אשר ישולם על פי שוברי תשלום שתמציא מזכירות בית הדין. אם לא ישלם הנאשם את אחד התשלומים במועד יועמד הקנס כולו לפירעון מיידי.**
5. **הורדה לדרגת טוראי.**

**זכות ערעור כחוק.**

**ניתן היום, ז' באב התשפ"ג, 25.07.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור

ק' בית הדין**

**נערך על ידי: א.ל**

**בתאריך 31.07.2023**

**חתימת המגיה: סגן שיר בן-ארמון**